จากกรณีมีผู้ใช้เฟสบุ๊คชื่อว่าTorphong Wongsathienchai ได้โพสต์รูปภาพขยะจำนวนมากบริเวณชายหาดป่าตองเมื่อ เวลา 03.33 น.ของวันที่ 1 ธ.ค.59 พร้อมระบุข้อความว่า “สวัสดีปีใหม่ อารยธรรมป่าตอง ที่สุดแห่งความงดงาม ที่เดียวในโลก การล้างบางทัวร์ศูนย์เหรียญ ช่วยทำให้ประเทศเราได้นักท่องเที่ยวมีคุณภาพขึ้นจริงๆ เราได้นักท่องเที่ยวอาร์ตทิส สร้างศิลปะบนหาด สุดยอด ! Thailand only ) บอกจะอนุรักษ์ โฟกัสแต่อุทยาน แล้วไอ้ที่ใกล้ๆตัวนี่หละ 555 ส่งต่อภาพนี้ไปให้ CNN BBC และสื่ออื่นๆอีกมากมาย บอก proudly present this is Thailand”

โดยในภาพขยะดังกล่าวส่วนใหญ่เป็นภาพขวดเครื่องดื่มแอลกอฮอล์ กระป๋องสเปรย์ ถุงพลาสติก และลังบรรจุที่วางกระจัดกระจายหลายจุด ซึ่งคาดว่าเป็นของกลุ่มนักท่องเที่ยวที่มาร่วมเฉลิมฉลองช่วงนับถอยหลังส่งท้ายเก่าต้อนรับปีใหม่ ซึ่งหลังแยกย้ายกลับก็ไม่มีการช่วยเก็บกวาดและปล่อยทิ้งไว้ กลายเป็นขยะกองโต สร้างความตกตะลึงแก่ผู้พบเห็น

ทั้งนี้ จากโพสต์ดังกล่าวทำให้มีผู้เข้าไปแสดงความคิดเห็นเป็นจำนวนมาก อาทิเช่น โหดมาก...งดงามรับปีใหม่, สยองเลย, แย่สุดๆเลย, น่าเศร้าใจจริง, อั้ยหยา อนิจจัง!! ช่างมักง่าย!! หรือ ความคิดเห็นประชดประชันเช่น เรามาถูกทางแล้ว เป็นต้น ขณะที่บางรายระบุว่า “เมื่อวานตอนเช้าไปเดิน หาดสะอาดปรกติค่ะ เทศบาลทำความสะอาดเร็วมากค่ะ”และมีการแชร์โพสต์ดังกล่าวต่อเนื่อง เกือบ 100 ครั้ง

อย่างไรก็ตาม ถึงแม้ในช่วงเช้าของวันดังกล่าวเจ้าหน้าที่เทศบาลเมืองป่าตองจะมีการจัดการกับในบริเวณขยะเรียบร้อยแล้ว แต่ในโซเชียลมีเดียก็ยังก็ยังมีการแชร์ต่อเรื่อยๆ เพราะถือเป็นภาพที่สร้างความน่าตกใจให้แก่ผู้พบเห็นในโลกโซเชียล